Petrus, Dei gratia Senon. archiepiscopus, omnibus presentes litteras inspecturis, salutem in Domino. Noverint universi quod cum nos, de consensu et voluntate capituli nostri Senon., ex una parte, et abbas et conventus Sancte-Columbe, ex altera, compromissemus in venerabiles viros Hugonem, decanum et Gaufridum, archidiaconum Parisienses super usuario nemorum Naailliaci, ita quod dicto eorum et voluntati in nullo resisteremus, et hoc sub pena ducentarum marcharum promisissemus, prefati Hugo decanus et Gaufridus archidiaconus, dictum suum protulerunt in hunc modum: dicimus quod cum due sint silve, una vicinior silve Naailliaci et alia remocior, que dicitur Junior Foresta, illam que propinquior est ville, dicimus esse liberam ab omni usuario ecclesie Sancte-Columbe, in reliqua que Junior sive nova foresta dicitur, habebit dicta ecclesia unam qnadrigatam duorum equorum, singulis diebus, per totum annum; aliam, vero, habebit per tres menses cum prima duorum similiter equorum, ita quod per tres menses anni habebit duas quadrigatas, utramque duorum equorum; illi autem tres menses incipient a crastino Natalis Domini usque ad Annunciationem Beate-Marie, vel a crastino ejusdem Annunciationis usque ad Nativitatem Beati-Johannis-Baptiste. Et erit in electione monachorum incipere vel a crastino Nativitatis Domini vel a crastino Annunciationis, et post inceptionem necesse erit illas tres menses continuare; dicimus eciam, quod licebit ecclesie Sancte-Columbe, tam vivum quam mortuum nemus in illa accipere, nec licebit archiepiscopo aliquod facere de foresta illa unde ecclesia usuarium suum amittant (sic). Super dicto autem isto firmiter observando, dabunt ecclesie Sancte-Columbe litteras suas archiepiscopus et Capitulum Senon.; similiter abbas archiepiscopo pro se et conventu suas; et quod conventus sigillum suum non habet. Rogabunt eciam archiepiscopus et abbas dominum regem, bona fide, quod super hoc litteras suas eis concedat ad invicem, et de hoc eciam dicto confirmando per litteras suas domino Pape supplicabunt. Nos, vero, dictum eorum predicto modo prolatum, ratum habentes, ut in perpetuum firmiter observetur, presentem paginam sigilli nostri munimine fecimus roborari. Actum, Senonis, anno ab Incarnacione Domini millesimo ducentesimo quarto, mense octobri.